তথ্যবিবরণী নম্বর : ৩৫৪৫

**আল্লামা শাহ আহমদ শফীর মৃত্যুতে মন্ত্রিপরিষদের সদস্যবৃন্দের শোক**

ঢাকা, ৩ আশ্বিন (১৮ সেপ্টেম্বর):

হেফাজতে ইসলাম সংগঠনের আমীর, বাংলাদেশের কওমি মাদ্রাসাসমূহের শীর্ষ সংগঠন আল হাইয়াতুল উলিয়া লিল জামিয়াতিল কওমিয়া এর চেয়ারম্যান, আল-জামিয়াতুল আহলিয়া মঈনুল ইসলাম হাটহাজারী, চট্টগ্রাম মাদ্রাসার মহাপরিচালক আল্লামা শাহ আহমদ শফীর মৃত্যুতে মন্ত্রী ও প্রতিমন্ত্রীবর্গ গভীর শোক ও দুঃখ প্রকাশ করেছেন।

পৃথক শোকবার্তায় তাঁরা মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

 আল্লামা শাহ আহমদ শফীর মৃত্যুতে গভীর শোক ও দুঃখ প্রকাশ করেছেন মুক্তিযুদ্ধ বিষয়ক মন্ত্রী আ ক ম মোজাম্মেল হক; তথ্যমন্ত্রী ড. হাছান মাহ্‌মুদ; আইন, বিচার ও সংসদ বিষয়ক মন্ত্রী আনিসুল হক; পরিকল্পনামন্ত্রী এম এ মান্নান; শিল্পমন্ত্রী নূরুল মজিদ মাহমুদ হুমায়ূন; খাদ্যমন্ত্রী সাধন চন্দ্র মজুমদার; সমাজকল্যাণ মন্ত্রী নুরুজ্জামান আহ‌মেদ; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; ভূমিমন্ত্রী সাইফুজ্জামান চৌধুরী; প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ; শিল্প প্রতিমন্ত্রী কামাল আহমেদ মজুমদার; সমাজ কল্যাণ প্রতিমন্ত্রী মোঃ আশরাফ আলী খান খসরু; শ্রম ও কর্মসংস্থান প্রতিমন্ত্রী বেগম মন্নুজান সুফিয়ান; নৌ-পরিবহন প্রতিমন্ত্রী খালিদ মাহ্‌মুদ চৌধুরী; তথ্য প্রতিমন্ত্রী ডা. মোঃ মুরাদ হাসান; সংস্কৃতি বিষয়ক প্রতিমন্ত্রী কে এম খালিদ এবং মহিলা ও শিশু বিষয়ক প্রতিমন্ত্রী বেগম ফজিলাতুন নেসা ইন্দিরা।

আল্লামা শাহ আহমদ শফীর মৃত্যুতে আরো শোক জানিয়েছেন ধর্মসচিব মোঃ নুরুল ইসলাম।

#

আকরাম/রাহাত/খালিদ/মোশারফ/সেলিম/২০২০/২২৪০ ঘণ্টা

তথ্যবিবরণী নম্বর : ৩৫৪৪

**ভালো উদ্যোক্তা হওয়ার জন্য প্রয়োজন আত্মবিশ্বাস**

 **-- মোস্তাফা জব্বার**

কক্সবাজার, ৩ আশ্বিন (১৮ সেপ্টেম্বর):

ডাক ও টেলিযোগাযোগ মন্ত্রী মোস্তাফা জব্বার বলেছেন, একজন ভালো উদ্যোক্তা হওয়ার জন্য গভীর আত্মবিশ্বাসের সাথে নিজের প্রচেষ্টাই যথেষ্ট। তরুণদেরকে চাকরির পেছনে না ঘুরে বরং ডিজিটাল দক্ষতা অর্জনের মাধ্যমে চাকরি দাতা হিসেবে নিজেদেরকে গড়ে তুলতে হবে।

মন্ত্রী আজ কক্সবাজারে ডিজিটাল প্লাটফর্মে কক্সবাজার ইয়ুথ এন্টারপ্রিনিয়ার্স ক্লাব আয়োজিত উদ্যোক্তা সম্মেলনে প্রধান অতিথির বক্তৃতায় এসব কথা বলেন।

অনুষ্ঠানে মন্ত্রী ডিজিটাল প্রযুক্তি খাতে নিজের জীবনের ৩৩ বছরের অভিজ্ঞতা তুলে ধরে বলেন, নিজে কিছু করে নিজের উদ্যোগকে কাজে লাগানো চাকরির চেয়ে অনেক বেশি চ্যালেঞ্জিং। চাকরিতে ঝুঁকি নেই কিন্তু উদ্যোক্তা হতে ঝুঁকি আছে। সকল ঝুঁকি অতিক্রম করে সফল উদ্যোক্তা হওয়া কঠিন কিছু নয়।

অনুষ্ঠানে কক্সবাজার জেলা পুলিশ সুপার জিল্লুর রহমান, কক্সবাজার চেম্বার প্রেসিডেন্ট আবু মোরশেদ, নারী উদ্যোক্তা জাহানারা ইসলাম এবং কক্সবাজার ইয়ুথ এন্টারপ্রিনিয়ার্স ক্লাবের আহ্বায়ক রিয়াজ উল্লাহ বক্তৃতা করেন।

#

শেফায়েত/রাহাত/মোশারফ/সেলিম/২০২০/২১২০ ঘণ্টা

তথ্যবিবরণী নম্বর : ৩৫৪৩

**আল্লামা শফীর মৃত্যুতে তথ্যমন্ত্রীর শোক**

ঢাকা, ৩ আশ্বিন (১৮ সেপ্টেম্বর):

দেশের কওমি মাদ্রাসাসমূহের শীর্ষ সংগঠন আল হাইয়াতুল উলিয়া লিল জামিয়াতিল কওমিয়া, বেফাকুল মাদারিস, বাংলাদেশ ও হেফাজত-ই-ইসলাম সংগঠনের চেয়ারম্যান আল্লামা শাহ আহমদ শফীর ইন্তেকালে গভীর শোক ও দুঃখপ্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীর একটি হাসপাতালে চিকিৎসাধীন অবস্থায় আল্লামা শফীর ইন্তেকালের সংবাদে ব্রাসেলস সফররত তথ্যমন্ত্রী এক শোকবার্তায় মরহুমের বিদেহী আত্মার মাগফিরাত কামনা করেন এবং শোকসন্তপ্ত পরিবার ও গুণগ্রাহীদের প্রতি গভীর সমবেদনা জানান।

ড. হাছান মাহ্‌মুদ তাঁর শোকবার্তায় প্রয়াত আল্লামা শফীকে বাংলাদেশের শীর্ষস্থানীয় আলেমে-দ্বীন হিসেবে উল্লেখ করেন এবং চট্টগ্রামের একই উপজেলা রাঙ্গুনিয়ার সন্তান হিসেবে আন্তরিক শ্রদ্ধা জানান৷ মন্ত্রী বলেন, মওলানা আল্লামা শফী দীর্ঘ তিন দশকেরও বেশি সময়ব্যাপী দেশের কওমি মাদ্রাসাগুলোর মধ্যে প্রাচীন ও বৃহত্তম চট্টগ্রামের হাটহাজারী দারুল উলুম মুঈনুল ইসলাম মাদ্রাসার মহাপরিচালক হিসেবে কওমি মাদ্রাসাগুলোর নেতৃত্ব দিয়েছেন। দেশে ইসলামী শিক্ষার বিস্তার ও স্বীকৃতি অর্জনে তার ভূমিকা অনস্বীকার্য।

চট্টগ্রামের রাঙ্গুনিয়া উপজেলার পাখিয়ারটিলা গ্রামে ১৯১৬ সালে জন্মগ্রহণকারী শাহ আহমদ শফী মৃত্যুকালে দুই ছেলে ও তিন মেয়ে এবং অনেক গুণগ্রাহী রেখে গেছেন। মৃত্যুকালে তাঁর বয়স হয়েছিল ১০৪ বছর।

#

আকরাম/রাহাত/মোশারফ/সেলিম/২০২০/২১২০ ঘণ্টা

তথ্যবিবরণী নম্বর : ৩৫৪২

**আগামী ২৬ সফর (১৪ অক্টোবর) পবিত্র আখেরি চাহার সোম্বা উদ্‌যাপিত হবে**

ঢাকা, ৩ আশ্বিন (১৮ সেপ্টেম্বর):

 বাংলাদেশের আকাশে আজ ১৪৪২ হিজরি সনের পবিত্র সফর মাসের চাঁদ দেখা গিয়েছে। ফলে আগামীকাল ১৯ সেপ্টেম্বর শনিবার থেকে পবিত্র সফর মাস গণনা শুরু হবে। আগামী ২৬ সফর (১৪ অক্টোবর) পবিত্র আখেরি চাহার সোম্বা উদ্‌যাপিত হবে।

 আজ সন্ধ্যায় ইসলামিক ফাউন্ডেশন বায়তুল মুকাররম সভাকক্ষে জাতীয় চাঁদ দেখা কমিটির সভায় এ সিদ্ধান্ত গৃহীত হয়। এতে সভাপতিত্ব করেন ধর্ম বিষয়ক মন্ত্রণালয়ের অতিরিক্ত সচিব মোঃ আলতাফ হোসেন চৌধুরী।

 সভায় ইসলামিক ফাউন্ডেশনের মহাপরিচালক আনিস মাহমুদ, তথ্য মন্ত্রণালয়ের যুগ্ম সচিব এস এম মাহফুজুল হক, সিনিয়র উপ-প্রধান তথ্য অফিসার মোঃ শাহেনুর মিয়া, মন্ত্রিপরিষদ বিভাগের উপ-সচিব
মোঃ শাফায়াত মাহবুব চৌধুরী, ওয়াক্‌ফ প্রশাসক এস এম তারিকুল ইসলাম, বাংলাদেশ টেলিভিশনের পরিচালক (প্রশাসন) মুহাঃ নেছার উদ্দিন জুয়েল, বাংলাদেশ মহাকাশ গবেষণা ও দূর অনুধাবন প্রতিষ্ঠানের পিএসও আবু মোহাম্মদ, বাংলাদেশ আবহাওয়া অধিদপ্তরের আবহাওয়াবিদ ড. মোঃ আবদুল মান্নান, মাদ্রাসা-ই-আলিয়ার অধ্যক্ষ মোঃ আলমগীর রহমান, বায়তুল মুকাররম জাতীয় মসজিদের সিনিয়র পেশ ইমাম হাফেজ মাওলানা মুহাম্মদ মিজানুর রহমান ও লালবাগ শাহী জামে মসজিদের খতিব মুফতি মুহাম্মদ নেয়ামতুল্লাহ প্রমুখ উপস্থিত ছিলেন।

#

শারমীন/সাহেলা/রাহাত/মোশারফ/আব্বাস/২০২০/২০১৮ ঘণ্টা

তথ্যবিবরণী নম্বর : ৩৫৪১

**বিশিষ্ট আলেম আল্লামা শাহ আহমদ শফীর মৃত্যুতে রাষ্ট্রপতির শোক**

ঢাকা, ৩ আশ্বিন (১৮ সেপ্টেম্বর):

 হেফাজতে ইসলামের আমির বিশিষ্ট আলেম আল্লামা শাহ আহমদ শফীর মৃত্যুতে গভীর শোক প্রকাশ করেছেন রাষ্ট্রপতি মোঃ আবদুল হামিদ।

 এক শোকবার্তায় রাষ্ট্রপতি বলেন, আল্লামা শফী দেশে-বিদেশে ইসলামের প্রচার ও প্রসারে গুরুত্বপূর্ণ ভূমিকা রেখেছেন। তার মৃত্যুতে দেশ একজন বিশিষ্ট ইসলামী চিন্তাবিদকে হারালো।

 রাষ্ট্রপতি মরহুম আল্লামা শফীর রুহের মাগফিরাত কামনা করেন ও শোকসন্তপ্ত পরিবারের প্রতি গভীর সমবেদনা জানান।

#

ইমরানুল/সাহেলা/রাহাত/মোশারফ/আব্বাস/২০২০/২০১৫ ঘণ্টা

তথ্যবিবরণী নম্বর : ৩৫৪০

**নৌপরিবহন প্রতিমন্ত্রীর সুস্থতা কামনায় দোয়া ও মিলাদ অনুষ্ঠিত**

ঢাকা, ৩ আশ্বিন (১৮ সেপ্টেম্বর):

নৌপরিবহন প্রতিমন্ত্রী খালিদ মাহ্‌মুদ চৌধুরীর সুস্থতা কামনায় আজ দেশের বিভিন্ন স্থানে দোয়া ও মিলাদ অনুষ্ঠিত হয়েছে। দুস্থ ও অসহায়দের মাঝে এ সময় খাবারও বিতরণ করা হয়।

প্রতিমন্ত্রীর সুস্থতা কামনায় শুক্রবার জুমার নামাজের পর রাজধানীর ইস্কাটন গার্ডেন অফিসার্স কোয়ার্টার মসজিদে দোয়া ও মিলাদ অনুষ্ঠিত হয়। বিভিন্ন মন্ত্রণালয়ের সচিব ও সরকারি কর্মকর্তাদের পাশপাশি আওয়ামী লীগ ও অন্যান্য সহযোগী সংগঠনের নেতা-কর্মীরা মিলাদে অংশ নেন। মোনাজাতে নৌপরিবহন প্রতিমন্ত্রীর রোগমুক্তি চেয়ে মহান আল্লাহর কাছে দোয়া প্রার্থনা করা হয়। পরে সবার মাঝে খাবার বিতরণ করা হয়।

এছাড়া চট্টগ্রাম বন্দর, মোংলা বন্দর, পায়রা বন্দর, চট্টগ্রাম মেরিন একাডেমি, হাজী দানেশ বিজ্ঞান ও প্রযুক্তি বিশ্ববিদ্যালয় জামে মসজিদ এবং নৌপরিবহন প্রতিমন্ত্রীর নির্বাচনি এলাকা বিরল ও বোচাগঞ্জের বিভিন্ন মসজিদে প্রতিমন্ত্রীর রোগমুক্তি কামনায় স্থানীয় আওয়ামী লীগের আয়োজনে মিলাদ ও দোয়া অনুষ্ঠিত হয়েছে। এসব অনুষ্ঠানে স্ব স্ব স্থানের সরকারি কর্মকর্তা-সহ আওয়ামী লীগের নেতৃবৃন্দ উপস্থিত ছিলেন।

উল্লেখ্য, গত মঙ্গলবার করোনা ভাইরাসে আক্রান্ত হন নৌপরিবহন প্রতিমন্ত্রী। বর্তমানে ডাক্তারের পরামর্শ অনুযায়ী তিনি ঢাকায় মিন্টো রোডের সরকারি বাসায় হোম আইসোলেশনে থেকে চিকিৎসা নিচ্ছেন।

#

জাহাঙ্গীর/সাহেলা/রাহাত/রফিকুল/সেলিম/২০২০/২০১৮ ঘণ্টা

তথ্যবিবরণী নম্বর : ৩৫৩৯

**পাহাড়ে শিক্ষার আলো ছড়াতে সরকার বদ্ধপরিকর**

 **---পার্বত্য চট্টগ্রাম বিষয়ক মন্ত্রী**

বান্দরবান, ৩ আশ্বিন (১৮ সেপ্টেম্বর):

পাবর্ত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, বর্তমান সরকার শিক্ষাবান্ধব, এই সরকারের আমলেই শিক্ষার মান উন্নয়নে বহুবিদ প্রকল্প বাস্তবায়ন করা হচ্ছে। পার্বত্য চট্টগ্রামে শিক্ষার আলো ছড়াতে ক্ষুদ্র নৃ-গোষ্ঠী-সহ সকল জনগোষ্ঠীর শিক্ষা বিস্তারে বর্তমান সরকার বদ্ধপরিকর।

 মন্ত্রী আজ বান্দরবান সরকারি কলেজের পাঁচতলা বিশিষ্ট ছাত্রীনিবাসের ভিত্তিপ্রস্তর স্থাপন অনুষ্ঠানে প্রধান অতিথির বক্তৃতায় এসব কথা বলেন।

 মন্ত্রী বলেন, সরকার উচ্চশিক্ষা বিস্তারের জন্য রাঙ্গামাটিতে মেডিকেল কলেজ এবং বিজ্ঞান ও প্রযুক্তি বিশ্ববিদ্যালয় স্থাপন করে শিক্ষার দ্বার উন্মোচন করেছে। এছাড়া সম্প্রতি পার্বত্য চট্টগ্রামের ২১০টি প্রাথমিক বিদ্যালয়কে সরকার জাতীয়করণ করেছে ।

 বান্দরবান শিক্ষা প্রকৌশল অধিদপ্তরের বাস্তবায়নে ৪ কোটি ৪৭ লাখ টাকা ব্যয়ে ১৩২ শয্যাবিশিষ্ট পাঁচতলা ছাত্রীনিবাসের ভিত্তিপ্রস্তর স্থাপন অনুষ্ঠানে বান্দরবান সরকারি কলেজে অধ্যক্ষ মোঃ মাকসুদুল আমির, সদর উপজেলা চেয়ারম্যান এ কে এম জাহাঙ্গীর, পার্বত্য চট্টগ্রাম আঞ্চলিক পরিষদ সদস্য কাজলকান্তি দাশ-সহ ঊর্ধ্বতন সরকারি কর্মকর্তাবৃন্দ উপস্থিত ছিলেন।

 এর আগে বান্দরবান সরকারি কলেজের নিজস্ব তহবিল থেকে ৪৩ লাখ টাকা ব্যয়ে শিক্ষার্থীদের যাতায়াতের জন্য একটি কলেজ বাস উদ্বোধন করেন মন্ত্রী বীর বাহাদুর।

#

নাছির/সাহেলা/রাহাত/রফিকুল/আব্বাস/২০২০/১৯০৫ ঘণ্টা

তথ্যবিবরণী নম্বর : ৩৫৩৮

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৩ আশ্বিন (১৮ সেপ্টেম্বর):

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১২ হাজার ৭৩০ জনের নমুনা পরীক্ষা করে ১ হাজার ৫৪১ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ৪৫ হাজার ৮০৫ জন।

 গত ২৪ ঘণ্টায় ২২ জন-সহ এ পর্যন্ত ৪ হাজার ৮৮১ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২ লাখ ৫২ হাজার ৩৩৫ জন।

#

দলিল উদ্দিন/সাহেলা/রফিকুল/আব্বাস/২০২০/১৭২৩ ঘণ্টা

তথ্যবিবরণী নম্বর : ৩৫৩৭

**মুক্তিযুদ্ধের চেতনায় শেখ হাসিনাকে আলোকবর্তিকা ধরে এগিয়ে যেতে হবে**

 ---মৎস্য ও প্রাণিসম্পদ মন্ত্রী

[

ঢাকা, ৩ আশ্বিন (১৮ সেপ্টেম্বর):

 মৎস্য ও প্রাণিসম্পদ মন্ত্রী শ ম রেজাউল করিম বলেছেন, মুক্তিযুদ্ধের চেতনায় শেখ হাসিনাকে আলোকবর্তিকা ধরে নিয়ে আমাদের ঐক্যবদ্ধভাবে এগিয়ে যেতে হবে। কণ্টকাকীর্ণ পথে শেখ হাসিনাই আমাদের পাথেয়।

 আজ রাজধানীর জাতীয় প্রেসক্লাবের তফাজ্জল হোসেন মানিক মিয়া হলে সামাজিক ও সাংস্কৃতিক সংগঠন জনতার প্রত্যাশা-এর উদ্যোগে বাংলাদেশ আওয়ামী লীগের সভাপতিমণ্ডলীর সদস্য সাবেক মন্ত্রী মোহাম্মদ নাসিম ও অ্যাডভোকেট সাহারা খাতুনের মৃত্যুতে আয়োজিত স্মরণসভায় বিশেষ অতিথির বক্তব্যে মন্ত্রী এসব কথা বলেন।

 সাহারা খাতুন এবং মোহাম্মদ নাসিমের মতো নেতারাই আওয়ামী লীগের মূলশক্তি উল্লেখ করে শ ম রেজাউল করিম আরো বলেন, ক্রান্তিকালে পরীক্ষায় উত্তীর্ণ হওয়ার মতো নেতা-কর্মী খুব বেশি থাকে না। ত্যাগী ও পরীক্ষিত নেতা-কর্মীরাই আওয়ামী লীগকে টিকিয়ে রেখেছে। কারণ তারা বঙ্গবন্ধুর মন্ত্রে এমনভাবে মুগ্ধ যে সে ঐন্দ্রজালিক সম্মোহিত শক্তি থেকে তাদের কেউ বের করে আনতে পারেনি। সে জায়গায় ছিলেন অ্যাডভোকেট সাহারা খাতুন এবং মোহাম্মদ নাসিম। তারা রাজনীতির জন্য, দেশের মানুষের কল্যাণের জন্য নিজেকে উৎসর্গ করেছেন।

 স্মরণ সভায় বিশেষ অতিথি হিসেবে আরো উপস্থিত ছিলেন পানিসম্পদ উপমন্ত্রী এ কে এম এনামুল হক শামীম ও ঢাকা মহানগর দক্ষিণ আওয়ামী লীগের সভাপতি আবু আহমেদ মান্নাফি।

ইফতেখার/সাহেলা/রফিকুল/আব্বাস/২০২০/১৭১৮ ঘণ্টা

তথ্যবিবরণী নম্বর : ৩৫৩৬

**নতুন প্রজন্মকে বঙ্গবন্ধুর আদর্শে গড়ে তুলতে হবে**

 **-খাদ্যমন্ত্রী**

ঢাকা, ৩ আশ্বিন (১৮ সেপ্টেম্বর):

 খাদ্যমন্ত্রী সাধন চন্দ্র মজুমদার বলেন, জাতির পিতা বঙ্গবন্ধু শেখ মুজিবুর রহমান শুধু আওয়ামী লীগের নয়, তিনি জাতীয় সম্পদ। বিশ্ব দরবারে তিনি মহান নেতা। তাই নতুন প্রজন্মকে বঙ্গবন্ধুর আদর্শে গড়ে তুলতে হবে। তবেই দেশটা হবে সোনার বাংলাদেশ।

 আজ নওগাঁ জেলা খাদ্য বিভাগের উদ্যোগে নির্মিত বঙ্গবন্ধু কর্নারের উদ্বোধন শেষে মন্ত্রী এসব কথা বলেন।

 নওগাঁ জেলা খাদ্য ভবনের মূল ফটকে নির্মিত বঙ্গবন্ধু কর্নারে জাতির পিতার বিভিন্ন সময়ের ছবি, তাঁর জীবনী, ঐতিহাসিক ঘটনা, লেখনীসহ অন্যান্য স্মৃতি বিজড়িত জিনিসপত্র স্থাপন করা হয়েছে। কর্নারের ফলক উন্মোচন করে উদ্বোধন করেন খাদ্যমন্ত্রী।

 এসময় মন্ত্রী আরো বলেন, বঙ্গবন্ধু কর্নারের মাধ্যমে জাতির পিতার রেখে যাওয়া কর্ম ও বাণীগুলো নতুন প্রজন্ম জানতে পারবে। এর মধ্যদিয়ে তরুণ ও যুবকরা মাদক ও সন্ত্রাস থেকে দূরে থাকবে।

 খাদ্যমন্ত্রী বলেন, বঙ্গবন্ধুর সুযোগ্য কন্যা প্রধানমন্ত্রী শেখ হাসিনা দেশের উন্নয়নে নিরলসভাবে কাজ করে যাচ্ছেন। আওয়ামী লীগ সরকার মানেই উন্নয়নের সরকার। তাই শেখ হাসিনার নেতৃত্বকে আরো শক্তিশালী করতে সকলকে ঐক্যবদ্ধভাবে সহযোগিতার মনমানসিকতা নিয়ে এগিয়ে আসার আহবান জানান মন্ত্রী।

 অনুষ্ঠানে রাজশাহী বিভাগীয় খাদ্য কর্মকর্তা রায়হানুল কবীর এবং নওগাঁ জেলা প্রশাসক হারুন-অর-রশিদসহ খাদ্য বিভাগের বিভিন্ন পর্যায়ের কর্মকর্তারা উপস্থিত ছিলেন।

#

সুমন/মামুন/রেজ্জাকুল/মাসুম/২০২০/১৫০০ ঘণ্টা

তথ্যবিবরণী নম্বর : ৩৫৩৫

**প্রথমবারের মত গ্রীসের এথেন্সে রন্ধন শিল্পের ওপর মৌলিক প্রশিক্ষণ কোর্সের উদ্বোধন**

এথেন্স(১৮ সেপ্টেম্বর):

 বাংলাদেশ দূতাবাস, এথেন্স এর উদ্যোগে গ্রীসের এথেন্সে প্রবাসী বাংলাদেশিদের জন্য প্রথমবারের মতো রন্ধন শিল্পের ওপর মৌলিক প্রশিক্ষণ কোর্সের আনুষ্ঠানিক যাত্রা শুরু হলো। দূতাবাসের সার্বিক তত্ত্বাবধান ও গ্রীসের একটি স্বনামধন্য এবং শীর্ষস্থানীয় প্রশিক্ষণ প্রদানকারী প্রতিষ্ঠান IEK Delta-এর মাধ্যমে আজ ভিডিও কনফারেন্সের মাধ্যমে প্রশিক্ষণ কোর্সটির উদ্বোধন করেন প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ। এ সময় প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব ড. আহমেদ মুনিরুছ সালেহীনও অংশগ্রহণ করেন। এ ছাড়াও, গ্রীসে নব নিযুক্ত বাংলাদেশের রাষ্ট্রদূত আসুদ আহমেদ উপস্থিত ছিলেন। এই প্রশিক্ষণকে ঘিরে প্রবাসী বাংলাদেশি জনগণের মধ্যে ব্যাপক উৎসাহ ও উদ্দীপনা লক্ষ্য করা গেছে।

 প্রশিক্ষণ কোর্সটির উদ্বোধন করে মন্ত্রী জাতির পিতা বঙ্গবন্ধু শেখ মুজিবুর রহমানের স্বপ্ন ‘সোনার বাংলা’ বিনির্মানে প্রবাসীদের সার্বিক কল্যাণ নিশ্চিতকরণে তাঁর মন্ত্রণালয়ের প্রত্যয় ব্যক্ত করেন। তিনি শুধু রন্ধন শিল্পে নয় পর্যটন শিল্পের বিভিন্ন শাখায় এবং রন্ধন শিল্পে নিবিড় ও সামগ্রীক প্রশিক্ষণ প্রদানের উদ্যোগ গ্রহণের বিষয়ে নির্দেশনা প্রদান করেন।

 প্রবাসী কল্যাণ মন্ত্রী প্রশিক্ষণ কার্যক্রম নিয়মিত পর্যবেক্ষণ এবং তত্বাবধানের ওপর গুরুত্বারোপ করেন। তিনি IEK Delta-কে তার সহযোগীতার জন্য এবং বাংলাদেশ দূতাবাসকে প্রথমবারের মতো প্রবাসে এই ধরনের উদ্যোগ গ্রহণের জন্য ধন্যবাদ জানান।

 উল্লেখ্য, গ্রীস প্রবাসী ১৫ জন বাংলাদেশী তরুণ-তরুণী এই রন্ধন শিল্পের উপর মৌলিক প্রশিক্ষণ কোর্সের প্রথম ব্যাচে অংশগ্রহণ করেন।

#

মামুন/রেজ্জাকুল/মাসুম/২০২০/১৫০০ঘণ্টা